钦定古今图书集成/方舆汇编/边裔典/第055卷 > 唐
## 钦定古今图书集成/方舆汇编/边裔典/第055卷 > 唐

### 太宗贞观六年于阗遣使入献

按《唐书太宗本纪》，不载。按《西域传》：“于阗或曰瞿萨
旦那，亦曰涣那，曰屈丹。北狄曰于遁，诸胡曰豁旦。距
京师九千七百里，瓜州赢四千里，并有汉戎、卢扜弥、
渠勒、皮山五国故地。其居曰西山城，胜兵四千人。有
玉河，国人夜视月光盛处，必得美玉。王居绘室。俗机
巧，言迂，大喜事祅神浮屠法。然貌恭谨，相见皆跪。以
木”为笔，玉为印。凡得问遗书，戴于首乃发之。自汉武
帝以来，中国诏书符节，其王传以相授。人喜歌舞，工
纺绩。西有沙碛鼠，大如猬，色类金，出入，群鼠为从。初
无桑蚕，丐邻国不肯出，其王即求婚，许之。将迎，乃告
曰：“国无帛，可持蚕自为衣。”女闻，置蚕帽絮中，关守不
敢验。自是始有蚕女，刻石约无杀蚕，蛾飞尽，得治茧。
王姓尉迟氏，名屋密，本臣突厥。贞观六年，遣使者入
献。又按《西域康传》，沮渠东有媲摩川，度碛行二百
里，得尼壤城，在大泽中，地垫洳，芦菼荒茂。行者凿道
趣城，通于阗，而于阗以为东关。

按《大唐西域记》。瞿萨旦那国。〈唐言地乳即其俗之雅言也俗语谓之涣那国
匈奴谓之于遁诸胡谓之豁旦印度谓之屈丹旧曰于阗讹〉“周四千馀里。沙碛大
半。壤土隘狭，宜谷稼，多众果。出𣰰毹细毡。工纺绩絁
䌷。又产白玉、黳玉。气序和畅，飘风飞埃。俗知礼义，人
性温恭，好学典艺，博达技能。众庶富乐，编户安业。国
尚乐音，人好歌舞。少服毛毼毡裘，多衣絁䌷白㲲。”仪
形有礼，风则有纪。文字宪章，聿遵《印度》。微改体势，粗
有沿革。语异诸国，崇尚佛法。伽蓝百有馀所，僧徒五
千馀人，并多习学大乘法教。王甚骁武，敬重佛法，自
云“毗沙门天之祚嗣也。”昔者，此国虚旷无人，毗沙门
天于此栖止。无忧王太子在《呾叉始罗》国，被抉目已，
无忧王怒，遣辅佐迁其豪族，出雪山北，居荒谷间。迁
人逐物，至此西界，推举酋豪，尊立为王。当是时也。东
土帝子蒙谴，流徙，居此东界，群下劝进，又自称王。岁
月已积，风教不通。各因畋猎，遇会荒泽，更问宗绪，因
而争长，忿形辞语，便欲交兵。或有谏曰：“今何遽乎？因
猎决战，未尽兵锋，宜归治兵，期而后集。”于是回驾而
返，各归其国，校习戎马，督励士卒。至期兵会，旗鼓相
望。旦日合战，西主不利，因而逐北，遂斩其首。东主乘
胜，抚集亡国，迁都中地，方建城郭。忧其无土，恐难成
功，宣告远近，谁识地理。时有涂灰外道，负大瓠盛满
水，自赞而进曰：“我知地理。”遂以其水，屈曲遣流，周而
复始，因即疾驱，忽而不见。依彼水迹，峙其基堵，遂得
兴功，即斯国治。今王所都于此也。城非崇峻，攻击难
克，自古已来，未能有胜。其王迁都作邑，建国安人。功
绩已成，齿耄云暮，未有后嗣，恐绝宗绪，乃往毗沙门
天神所，祈祷请嗣。神像额上，剖出婴孩，捧以回驾，国
人称庆。既不饮乳，恐其不寿，寻诣神祠，重请育养。神
前之地，忽然隆起，其状如乳，神童饮吮，遂至成立。智
勇光前，风教遐被。遂营神祠，宗先祖也。自兹已降，奕
世相承，传国君临，不失其绪。故今神庙多诸珍宝，拜
祠享祭，无替于时。地乳所育，因为国号。

王城南十馀里有大伽蓝。此国先王为毗卢折那。〈唐言
遍照〉阿罗汉建也。昔者此国佛法未被，而阿罗汉自迦
湿弥罗国至此林中宴坐习定。时有见者骇其容服，
具以其状上白于王，王遂躬往观其容止，曰：“尔何人
乎？独在幽林？”罗汉曰：“我如来弟子，闲居习定，王宜树
福，弘赞佛教。”建伽蓝，召僧众。王曰：“如来者有何德？有
何神，而汝鸟栖，勤苦奉教。”曰：“如来慈愍四生，诱导三
界”，或显或隐示生示灭。遵其法者出离生死。迷其教
者羁缠爱网。王曰：“诚如所说事高言议。”〈议字讹〉既云：“大
圣为我现形，既得瞻仰，当为建立，罄心归信，弘扬教
法。”罗汉曰：“王建伽蓝，功成感应。”王苟从其请，建僧伽
蓝，远近咸集，法会称庆，而未有楗椎扣击召集。王谓
罗汉曰：“伽蓝已成，佛在何所？”罗汉曰：“王当至诚，圣鉴
不远。”王遂礼请，忽见空中佛像下降，授王楗椎，因即
诚信，弘扬佛教。

王城西南二十馀里，有瞿室𩜁伽山。〈唐言牛角〉山峰两起，
岩隒四绝。于崖谷间建一伽蓝。其中佛像时放光明。
昔如来曾至此处，为诸天人略说《法要》。《县记》此地当
建国土，敬崇遗法，遵习大乘。

牛角山岩有大石室，中有阿罗汉入灭心定，待慈氏
佛，数百年间，供养无替。近者崖崩，掩塞门径。国王兴
兵欲除崩石，即黑蜂群飞，毒螫人众，以故至今石门
不开。

王城西南十馀里，有《地迦媻缚》那伽蓝。中有《夹纻》立
佛像，本从《屈支国》而来至止。昔此国中有臣被谴，寓
居屈支，恒礼此像。后蒙还国，倾心遥敬。夜分之后，像
忽自至，其人舍宅，建此伽蓝。〈寒山考夹纻今偁脱沙〉
王城西行三百馀里，至勃伽夷城。中有佛坐像，高七
尺馀，相好允备，威肃嶷然，首戴宝冠，光明时照。闻诸
土俗曰：“本在迦湿弥罗国，请移至此。”昔有罗汉，其沙
弥弟子临命终时，求酢米饼。罗汉以天眼观见瞿萨旦那国有此味焉。运神通力，至此求获，沙弥啖已，愿
生其国，果遂宿心，得为王子。既嗣位已，威摄遐迩，遂
逾雪山，伐迦湿弥罗国。迦湿弥罗国王，整集戎马欲
御边寇。时阿罗汉谏王：“勿斗兵也，我能退之。”寻为瞿
萨旦那王说诸法要，王初未信，尚欲兴兵，罗汉遂取
此王先身沙弥时衣而以示之。王既见衣，得宿命智，
与迦湿弥罗王谢咎交欢，释兵而返，奉迎沙弥。时所
供养佛像，随军礼请。像至此地不可转移，环建伽蓝，
式招僧侣，舍宝冠置像顶，今所冠者，即先王所施也。
王城西百五六十里，大沙碛正路中有堆阜，并鼠壤
坟也。闻之土俗曰：“此沙碛中鼠大如猬，其毛则金银
异色，为其群之首长。每出穴游止，则群鼠为从。”昔者，
匈奴率数十万众寇掠边城，至鼠坟侧屯军。时瞿萨
旦那王率数万兵，恐力不敌，素知碛中鼠奇而未神
也，洎乎寇至，无所求救，君臣震恐，莫知图计。苟复设
祭，焚香请鼠，冀其有灵，少加军力。其夜，瞿萨旦那王
梦见大鼠曰：“敬欲相助，愿早治兵。旦日合战，必当克
胜。”瞿萨旦那王知有灵祐，遂整戎马，申令将士，未明
而行，长驱掩袭。匈奴之闻也，莫不惧焉。方欲驾乘被
铠，而诸马鞍人服，弓弦甲𦈐，凡厥带丝，鼠皆啮断。兵
寇既临，面缚受戮。于是杀其将，虏其兵，匈奴震慑，以
为神灵所祐也。瞿萨旦那王感鼠厚恩，建祠设祭，奕
世遵敬，特深珍异。故上自君王，下至黎庶，咸修礼祭，
以求福祐。行次其穴，下乘而趋，拜以致敬，祭以祈福。
或衣服弓矢，或香华肴膳，亦既输诚，多蒙福利。若无
享祭，则逢灾变。

王城西五六里有娑摩若僧伽蓝，中有窣堵波，高百
馀尺，甚多灵瑞，时放神光。昔有罗汉，自远方来，止此
林中，以神通力，放大光明。时王夜在重阁，遥见林中
光明照曜，于是历问，佥曰：“有一沙门自远而至，宴坐
林中，示现神通。”王遂命驾，躬往观察。既睹明贤，心乃
祗敬，钦风不已，请至中宫。沙门曰：“物有所宜，志有所
在。幽林薮泽，情之所赏，高堂邃宇，非我攸闻。”王益敬
仰，深加崇重，为建伽蓝，起窣堵波。沙门受请，遂止其
中。顷之，王感获舍利数百粒，甚庆悦，窃自念曰：“舍利
来应，何其晚欤！早得置之窣堵波下，岂非胜迹。”寻诣
伽蓝，具白沙门罗汉曰：“王无忧也，今为置之，宜以金
银铜铁大石函等，以次周盛。”王命匠人，不日功毕，载
诸宝舆，送至伽蓝。是时也，王宫导从，庶僚凡百，观送
舍利者动以万计。罗汉乃以右手举窣堵波，置诸掌
中，谓王曰：“可以藏下也。”遂坎地安函，其功斯毕。于是
下窣堵波，无所倾损，观睹之徒，叹未曾有。信佛之心
弥笃，敬法之志斯坚。王谓群官曰：“我尝闻佛力难思，
神通难究，或分身百”亿，或应迹人天。举世界于掌内，
众生无动静之想；演法性于常音，众生有随类之悟。
斯则神力不共，智慧绝言。其灵已隐，其教犹传，餐“和
饮泽，味道钦风，尚获斯灵，深赖其福。勉哉凡百，宜深
崇敬。”佛法幽深，于是明矣。

王城东南五六里，有鹿射僧伽蓝，此国先王妃所立
也。昔者此国未知桑蚕，闻东国有之，命使以求。时东
国君秘而不赐，严敕关防，无令桑蚕种出也。瞿萨旦
那王乃卑辞下礼，求婚东国。国君有怀远之志，遂允
其请。瞿萨旦那王命使迎妇，而诫曰：“尔致辞东国君
女，我国素无丝绵桑蚕之种，可以持来自为裳服。”女
闻其言，密求其种，以桑蚕之子置帽絮中。既至关防，
主者遍索，唯王女帽不敢以捡。遂入瞿萨旦那国，止
鹿射伽蓝故地。方备仪礼，奉迎入宫，以桑蚕种留于
此地。阳春告始，乃植其桑。蚕月既临，复事采养。初至
也，尚以杂叶养之。自时厥后，桑树连荫。王妃乃刻石
为制，不令伤杀。蚕蛾飞尽，乃得治茧。“敢有犯违，明神
不祐。”遂为先蚕建此伽蓝。数株枯桑，云是本种之树
也。故今此国有蚕不杀。窃有取丝者，来年辄不宜蚕。
城东南百馀里有大河西北流，国人利之以用溉田。
其后断流。王深怪异，于是命驾问罗汉僧曰：“大河之
水，国人取给，今忽断流，其咎安在？为政有不平，德有
不洽乎？不然垂谴何重也？”罗汉曰：“大王治国，政化清
和，河水断流，龙所为耳。宜速祠求，当复昔利。”王因回
驾，祠祭河龙。忽有一女，凌波而至曰：“我夫早丧，主命
无从，所以河水绝流，农人失利。王于国内选一贵臣，
配我为夫，水流如昔。”王曰：“敬闻任所欲耳。”龙遂自悦，
国之大臣。王既回驾，谓群下曰：“大臣者国之重镇，农
务者，人之命食。国失镇则危，人绝食则死。危死之事，
何所宜行？”大臣越席跪而对曰：“久已虚薄，谬当重任。
常思报国，未遇其时。今而预选，敢塞深责。苟利万姓，
何吝一臣？臣者国之佐，人者国之本，愿大王不再思
也。幸为修福建僧伽蓝。”王允所求，功成不日，其臣又
请早入龙宫，于是举国僚庶，鼓乐饮饯。其臣乃衣素
服，乘白马，与王辞诀，敬谢国人。驱马入河，履水不溺，
济乎中流，麾鞭画水，水为中开，自兹没矣。顷之，白马
浮出，负一旃檀大鼓，封一函书。其书大略曰：“大王不
遗细微，谬参神选，愿多营福，益国滋。臣以此大鼓悬城东南，若有寇至，鼓先声震，河水遂流，至今利用。岁
月浸远，龙鼓久无旧悬之”处，今仍有鼓。池侧伽蓝，荒
圮无僧。

王城东三百馀里大荒泽中，数十顷地，绝无糵草，其
土赤黑。闻诸耆旧曰：“败军之地也。”昔者，东国军师百
万西伐此时，瞿萨旦那王亦整齐戎马数十万众，东
御强敌。至于此地，两军相遇，因即合战。西兵失利，乘
胜残杀，虏其王，杀其将，诛戮士卒，无复孑遗。流血染
地，其迹斯在。

战地。东行三十馀里，至媲摩城，有雕檀立佛像，高二
丈馀，甚多灵应，时放光明。凡有疾病，随其痛处，金薄
帖像，即时痊复。虚心请愿，多亦遂求。闻之土俗曰：“此
像昔佛在世，㤭赏弥国邬陀衍那王所作也。佛去世
后，自彼凌虚至此国北曷劳落迦城中。初，此城人安
乐富饶，深著邪见而不珍敬，传其自来神而不贵。后”
有罗汉，礼拜此像，国人惊骇，异其容服，驰以白王。王
乃下令：宜以沙土坌此异人。时阿罗汉，身蒙沙土，餬
口绝粮。时有一人，心甚不忍，昔常恭敬尊礼此像，及
见罗汉，密以馔之。罗汉将去，谓其人曰：“从后七日当
雨，沙土，填满此城，略无遗类。尔宜知之，早图出计，犹
其坌我，获斯殃耳。”语已便去，忽然不见。其人入城，具
告亲故，或有闻者，莫不嗤笑。至第二日，大风忽发，吹
去秽壤，雨杂宝满衢。路人更詈所告者。此人心知必
然，窃开孔道，出城外而穴之。第七日夜，宵分之后，雨
沙土满城中。其人从孔道出，东趣此国，止媲摩城。其
人才至，其像亦来。即此供养，不敢迁移。闻诸先记曰：
“释迦法尽，像入龙宫。”今曷劳落迦城为大堆阜，诸国
君王，异方豪右，多欲发掘，取其宝物。适至其侧，猛风
暴发，烟云四合，道路迷失。媲摩川东入沙碛，行二百
馀里，至尼壤城。周三四里，在大泽中。泽地热湿，难以
履涉，芦草荒茂，无复途径。唯趣城路，仅得通行。故往
来者，莫不由此城焉。而瞿萨旦那以为东境之关防
也。从此东行，入大流沙，沙则流漫，聚散随风，人行无
迹，遂多迷路。四远茫茫，莫知所指，是以往来者聚遗
骸以记之。乏水草，多热风，风起则人畜惛迷，因以成
病。时闻歌啸，或闻号哭，视听之间，恍然不知所至。由
此屡有丧亡，盖鬼魅之所致也。行四百馀里，至睹货
逻故国。国久空旷，城皆荒芜。从此东行六百馀里，至
折摩驮那故国，即涅末地也。城郭岿然，人烟断绝。复
此东北行千馀里，至纳缚波故国，即楼兰地也。推表
山川，考采境壤，详国俗之刚柔，系水土之风气。动静
无常，取舍不同，事难穷验，非可抑说。随所游至，略书
梗概，举其闻见，记诸慕化。斯固日入已来咸沐惠泽，
风行所及，皆仰至德，混同天下一之宇内，岂徒单车
出使通驿万里者哉。

按《册府元龟》：“贞观六年，于阗国王尉迟屋密遣使献
玉带，帝优诏答之。”

贞观九年，《于阗》王遣子入侍。

按《唐书太宗本纪》不载。按《于阗传》，“六年入献，后三
年，遣子入侍。”

贞观十年二月。《于阗》国遣使来朝。

贞观十六年春正月，《于阗国》遣使献方物。

贞观十八年正月朔。于阗国遣使献方物。

按：以上《唐书》本纪、列传俱不载。按《册府元龟》云云。

### 高宗永徽 年于阗王入朝授其王并子皆为卫将军

按《唐书高宗本纪》，不载。按《于阗传》：阿史那社尔之
平龟兹也，其王伏阇信大惧，使子献橐驼三百。长史
薛万备谓社尔曰：“今破龟兹，西域皆震恐，愿假轻骑，
羁于阗王，献京师。”社尔许之。至于阗，陈唐威灵，劝入
见天子，伏阇信乃随使者来会。高宗立，授右卫大将
军，子叶护玷为右骁卫将军，赐袍带布帛六千段，第
一“区留数月遣之，请以子弟宿卫。”

### 麟德二年春疏勒弓月吐蕃攻于阗西州都督崔智辩左武卫将军曹继叔救之

按：《唐书高宗本纪》云云。

### 上元元年于阗王率酋领子弟七十人来朝

按《唐书高宗本纪》不载。按《于阗传》，“上元初，身率子
弟酋领七十人来朝，击吐蕃有功，帝以其地为毗沙
都督府，析十州，授伏阇雄都督。死，武后立其子璥。”

### 元宗开元五年于阗遣使来献

按：《唐书元宗本纪》，不载。按《于阗传》，“开元时，献马驼
豽。璥死，复立尉迟伏师战为王。死，伏阇达嗣，并册其
妻执失为妃。死，尉迟珪嗣，妻马为妃。珪死，子胜立。”
按《册府元龟》，“开元五年六月，于阗国遣使献打球马
两匹，风脚野驼一头、豽一头。”

### 天宝六载正月于阗国遣使来贺正献方物

天宝七载三月。于阗国遣使贺正。且献方物。

按：以上《唐书》本纪、列传俱不载。按《册府元龟》云云。

### 肃宗至德元年于阗以兵赴难

按《唐书肃宗本纪》不载。按《于阗传》，“至德初，以兵赴难，因请留宿卫。”

### 乾元三年以于阗王胜弟叶护曜同四镇节度副使权知本国事

按：《唐书肃宗本纪》不载。按《于阗传》，“乾元三年，以其
弟左监门卫率叶护曜为太仆员外卿，同四镇节度
副使，权知本国事。于阗东三百里有建德力河，七百
里有精绝国，河之东有扜弥，居达德力城，亦曰拘弥
城，即宁弥故城，皆小国也。”

### 德宗建中元年遣内给事朱如玉求玉于于阗

按《唐书德宗本纪》不载。按《于阗传》：“德宗即位，遣内
给事朱如玉之安西，求玉于于阗，得圭一、珂珮五、枕
一、带胯三百、簪四十、奁三十、钏十、杵三、瑟瑟百斤，并
它宝等。及还，诈言假道回纥，为所夺。久之，事泄，得所
市，流死恩州。”